Куэд зэрызэфIигъэкIым папщIэ
Къанокъуэ Арсен дамыгъэ лъапIэ къыхуагъэфэщащ «къэралыр хъумэн IуэхущIапIэхэм зэрадэлажьэм зегъэужьыным хэлъхьэныгъэшхуэ зэрыхуищIым папщIэ».
«За боевое содружество» медалымрэ абы и тхылъымрэ республикэм и Iэтащхьэм КъБР-м терроризмэм пэщIэтынымкIэ и комиссэм и зи чэзу зэIущIэр щекIуэкIым къыщритащ Къэбэрдей-Балъкъэрым къыщалъхуа, Урысей Федерацэм ХъумэныгъэмкIэ и федеральнэ IуэхущIапIэм Кавказ Ищхъэрэ федеральнэ округым щиIэ къудамэм связь щхьэхуэмрэ хъыбархэмкIэ и управленэм и унафэщI Рябко Николай.
Генералым ягу къигъэкIыжащ Къэбэрдей-Балъкъэрым правительствэ связь къызэрыщызэрагъэпэщрэ илъэс 70 зэрырикъум теухуа гуфIэгъуэ Iуэхухэр республикэм иджыблагъэ зэрыщагъэлъэпIар. «УФ-м и ФСО-м Связь щхьэхуэмрэ хъыбархэмрэкIэ и центрым и къудамэу КъБР-м щыIэм сыт и лъэныкъуэкIи махуэ къэс щIэгъэкъуэн узэрыхуэхъур къилъытэри, сэ армэм и генерал, УФ-м и ФСО-м и унафэщI Муров Евгений къалэн къысщищIащ мы медалыр уэстыну», — жиIащ Рябко Николай.
«Фи унафэщIхэм фIыщIэ зэрахуэсщIыр схуажепIэжыну сынолъэIу си лэжьыгъэм апхуэдиз пщIэ къызэрыхуащIам папщIэ. Ар я фIыщIэщ Къэбэрдей-Балъкъэрым зиужьыным хуэлажьэ псоми», — жэуап иритыжащ Къанокъуэ Арсен.
АБАЗЭ Бэллэ.
КъБР-м и Iэтащхьэмрэ
Правительствэмрэ я пресс-IуэхущIапIэ
